Document ID: 31979D0879

Title and Content:
ΑΠΟΦΑΣΗ ΤΟΥ ΣΥΜΒΟΥΛΙΟΥ της 22ας Οκτωβρίου 1979 περί τροποποιήσεως της αποφάσεως 77/186/ΕΟΚ "περί των εξαγωγών αργού πετρελαίου και προϊόντων πετρελαίου από ένα Κράτος μέλος σε άλλο σε περίπτωση δυσχερειών εφοδιασμού" ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 103 παράγραφος 4, την πρόταση της Επιτροπής, τη γνώμη της Συνελεύσεως(1), Εκτιμώντας: ότι το άρθρο 1 της αποφάσεως 77/186/ΕΟΚ του Συμβουλίου της 14ης Φεβρουαρίου 1977 περί των εξαγωγών αργού πετρελαίου και προϊόντων πετρελαίου από ένα Κράτος μέλος σε άλλο, σε περίπτωση δυσχερειών εφοδιασμού(2) προβλέπει ότι οι άδειες εξαγωγής πρέπει να χορηγούνται για ελάχιστο χρονικό διάστημα 15 εργασίμων ημερών και μέγιστο χρονικό διάστημα ενός μηνός- ότι, σε ορισμένες περιπτώσεις και προς αποφυγή καταχρήσεων εις βάρος του εφοδιασμού ενός ή περισσοτέρων Κρατών μελών, πρέπει να επιτρέπεται η ανάκληση των αδειών εξαγωγής- ότι η προαναφερθείσα απόφαση πρέπει να τροποποιηθεί αναλόγως, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Αρθρο 1 Το άρθρο 2 της αποφάσεως 77/186/ΕΟΚ αντικαθίσταται ως εξής: "Άρθρο 2 Σε περίπτωση που πραγματικό ή επικείμενο έλλειμμα στον εφοδιασμό αργού πετρελαίου και/ή προϊόντων πετρελαίου προκαλεί μη φυσιολογική αύξηση των συναλλαγών προϊόντων πετρελαίου μεταξύ των Κρατών μελών, η Επιτροπή, κατόπιν αιτήσεως ενός Κράτους μέλους και διαβουλεύσεως με την ομάδα που προβλέπεται από την οδηγία 73/238/ΕΟΚ, δύναται να εξουσιοδοτήσει το Κράτος μέλος αυτό να αναστείλει την έκδοση αδειών εξαγωγής και να συντομεύσει την ισχύ των υφισταμένων αδειών ή να ανακαλέσει τις άδειες αυτές, κατά το μέτρο που είναι αναγκαίο για την αποφυγή των μη φυσιολογικών αυτών συναλλαγών. Η εξουσιοδότηση της Επιτροπής ισχύει για 10 εργάσιμες ημέρες. Κατόπιν αιτήσεως ενός Κράτους μέλους, το Συμβούλιο συνέρχεται εντός 48 ωρών για να εγκρίνει, τροποποιήσει ή ανακαλέσει, με ειδική πλειοψηφία, την εξουσιοδότηση της Επιτροπής." Άρθρο 2 Το άρθρο 3 της αποφάσεως 77/186/ΕΟΚ αντικαθίσταται ως εξής: "Άρθρο 3 Αν το έλλειμμα ενδέχεται να θέσει σε σοβαρό κίνδυνο τον εφοδιασμό αργού πετρελαίου και/ή προϊόντων πετρελαίου σε Κράτος μέλος, ή αν η κατάσταση αυτή αναμένεται ευλόγως, η Επιτροπή, κατόπιν αιτήσεως ενός Κράτους μέλους και διαβουλεύσεως με την ομάδα που προβλέπεται στην οδηγία 73/238/ΕΟΚ, δύναται να εξουσιοδοτήσει το Κράτος μέλος αυτό να αναστείλει την έκδοση αδειών εξαγωγής και να συντομεύσει την ισχύ των υφισταμένων αδειών ή να ανακαλέσει τις άδειες αυτές υπό τον όρο ότι οι παραδοσιακές συναλλαγές διατηρούνται κατά το μέγιστο δυνατόν. Κατόπιν αιτήσεως ενός Κράτους μέλους, το Συμβούλιο συνέρχεται εντός 48 ωρών για να τροποποιήσει ή να ανακαλέσει, με ειδική πλειοψηφία, την εξουσιοδότηση της Επιτροπής. Αν το Συμβούλιο δεν την ανακαλέσει ή δεν την τροποποιήσει, η εξουσιοδότηση αυτή θα συνεχίσει να ισχύει." Άρθρο 3 Στην απόφαση 77/186/ΕΟΚ προστίθεται το ακόλουθο άρθρο: "Άρθρο 4α Υπό τις συνθήκες που περιγράφονται στην πρώτη παράγραφο του άρθρου 4, το ενδιαφερόμενο Κράτος μέλος δύναται, αφού διαβουλευθεί με την Επιτροπή και ειδοποιήσει τα άλλα Κράτη μέλη, να αναστείλει την ισχύ των αδειών που έχουν ήδη εκδοθεί βάσει του άρθρου 1. Η αναστολή αυτή αρχίζει να ισχύει μετά την πάροδο 48 ωρών και παραμένει σε ισχύ επί 10 ημέρες. Κατόπιν αιτήσεως Κράτους μέλους ή της Επιτροπής, το Συμβούλιο συνέρχεται εντός 48 ωρών, δύναται δε να υιοθετήσει με ειδική πλειοψηφία τα κατάλληλα μέτρα, ύστερα από πρόταση της Επιτροπής. Κατά την έκδοση της αποφάσεώς του και με την επιφύλαξη της αρμοδιότητός του να εκδώσει την απόφαση αυτή, το ενδιαφερόμενο Κράτος μέλος λαμβάνει υπόψη τα συμφέροντα των χωρών της Κοινότητος που εισάγουν πετρέλαιο, όσον αφορά τον εφοδιασμό πετρελαίου." Άρθρο 4 Η παρούσα απόφαση απευθύνεται στα Κράτη μέλη. Έγινε στο Λουξεμβούργο, στις 22 Οκτωβρίου 1979.

Classification Labels:
1212
1179
249
1154
712

Label Descriptions:
{"1212": "Υδρογονάνθρακες", "1179": "Βιομηχανία πετρελαίου", "249": "ΒΙΟΜΗΧΑΝΙΑ", "1154": "Ενεργειακή πολιτική", "712": "ΕΝΕΡΓΕΙΑ"}

EuroVoc IDs (Original): 1274
2498
2364
2487
2450

EuroVoc IDs (Expanded): 1274
2498
2364
2487
2450

Dataset Source: meu

Split: train